**Chemarea ta**

*Adrian Erbiceanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ar trebui să plec; se bate-o oră

Mult prea târzie ca să mă conforte.

Chemarea ei m-atrage în cohorte;

Chemarea ta, ascunsă, mă devoră.

Te joci cu vorba ca să mă escorte

Prin vreme, ca o masă piroforă,

Când ceasul bate ca să ies din horă

Şi nu ştii, a te-abţine, ce efort e!

Stau prins ca-ntr-o capcană ilicită,

Gata să-i sparg ferestrele opace,

Când gestul tău mă prinde în ispită

Cu-aceeaşi abdicare zălogită

Ca dopamine paradiziace.

Ar trebui să plec şi n-o pot face...

(Din vol. "Printre silabe")